P. Farkas, poslanec: (2003-10-31):
Prvá poznámka 19a. Na vykonanie funkcie člena orgánu Úradu pre finančný trh. Druhá poznámka pod číslom 19b fondu vkladov, tretia poznámka pod číslom 19b alebo garančného fondu investícií. Ďalšia poznámka pod 19b a na činnosť a v § 59 ods. 3 v druhej vete sa slovo „alebo“ nahrádza čiarkou a na konci sa pripájajú slová „pre Národnú banku Slovenska“, poznámka 19c alebo pre Úrad pre finančný trh, poznámka 19d. Jednotlivé poznámky sú uvedené pod týmto pozmeňujúcim návrhom. Všetky štyri poznámky sa týkajú zákona o Národnej banke Slovenska či Úradu pre finančný trh a zákona o cenných papieroch a investičných službách a zákona o dohľade nad finančným trhom. Na odôvodnenie by som chcel uviesť, že cieľom pozmeňujúceho návrhu je predovšetkým zosúladenie predloženého návrhu novely zákona o štátnej službe s inými platnými zákonmi, ktoré sú uvedené v navrhovaných poznámkach pod čiarkou 19a a b. Navrhované nové znenie § 59 zákona o štátnej službe upravuje obmedzenia na podnikanie, inú zárobkovú činnosť štátnych zamestnancov a upravuje výnimky z obmedzení na vykonávanie inej zárobkovej činnosti štátnymi zamestnancami. Zároveň podľa navrhovaného znenia § 59 ods. 1 sa za inú nepodnikateľskú alebo zárobkovú činnosť bude považovať akákoľvek činnosť, ktorá zakladá právny nárok na príjem zdaňovaný podľa zákona o daniach z príjmov. Pritom na zdaňovanie náhrady platu majú zo zákona právny nárok taktiež aj štátni zamestnanci vykonávajúci činnosť, osoby prizvané na výkon dohľadu alebo kontroly a tiež štátni zamestnanci vykonávajúci členstvo v orgánoch Úradu pre finančný trh, fondu ochrany vkladov alebo garančného fondu investícií, a to na základe osobitných zákonov, ktoré sú potom uvedené v  poznámkach, o ktorých som sa už zmienil. Zároveň sa navrhuje, aby činnosť znalca mohol štátny zamestnanec vykonávať nielen pre súd, pre iný štátny orgán, pre obec alebo pre vyšší územný celok, ale taktiež pre Národnú banku Slovenska a pre Úrad pre finančný trh, ktoré patria medzi orgány verejnej správy a ktoré sú podľa platných zákonov oprávnené v nimi vedených konaniach ustanoviť znalcov na objasnenie a posúdenie skutočností dôležitých na ich rozhodovanie a na ich konanie. Pozmeňujúci návrh sa vzťahuje na také činnosti, ktoré sú vo verejnom záujme vykonávané a regulované podľa platných osobitných zákonov, pričom medzi týmito činnosťami a výkonmi štátnej služby neexistuje konflikt záujmov. Predloženým návrhom sa umožní v prípade potreby využitia špičkových expertov v štátnej službe pri výkone takých činností, na ktoré nemajú dostatok pracovných síl a kapacít už spomenuté orgány štátnej správy. Vážené dámy poslankyne, vážení páni poslanci, chcel by som vás požiadať o podporu tohto pozmeňujúceho návrhu a ešte nakoniec mi dovoľte, aby som sa vyjadril aj ja k bodu č. 4 zo spoločnej správy, ako sa vyjadrila aj pani kolegyňa Laššáková. Sčasti súhlasím s jej návrhom, že skutočne ide o veľmi citlivú problematiku a ja osobne tiež zdieľam názor, že by sme mali veľmi zvažovať o tejto otázke a potom hlasovať podľa vlastného svedomia a presvedčenia. Ďakujem vám pekne za pozornosť. (Potlesk.) Z. Martináková, podpredsedníčka NR SR: Pán poslanec Farkas bol posledným prihláseným do rozpravy. Vyhlasujem rozpravu za skončenú. Pán minister, chcete sa vyjadriť k tomu, čo odznelo v rozprave? Nie. Pani spravodajkyňa? Nie, ďakujem pekne. Prerušujem rokovanie o tomto bode programu. Keďže sme odhlasovali, že bod 77 prerokujeme ako posledný bod tejto schôdze, ako ďalší bod nasleduje druhé a tretie čítanie o návrhu na vyslovenie súhlasu Národnej rady Slovenskej republiky s ukončením platnosti niektorých medzinárodných hospodárskych zmlúv všeobecnej povahy Slovenskej republiky. Návrh vlády ste dostali ako tlač 405. Spoločnú správu výborov máte ako tlač 405a. Návrh vlády odôvodní minister dopravy, pôšt a telekomunikácií Slovenskej republiky Pavol Prokopovič. Nech sa páči, pán minister.